John Lennon

John Winston Ono Lennon (sündinud John Winston Lennonina; 9. oktoober 1940 Liverpool – 8. detsember 1980 New York) oli inglise rokklaulja, luuletaja, kitarrist ning ansambli The Beatles juht. 

Lisaks tegutses ta soolomuusiku, poliitaktivisti, näitleja ja kirjanikuna. Koos ansamblikaaslase Paul McCartneyga lõi ta laule, mis mõjutasid tugevalt rokkmuusikat.Nendest inspireerituna hakkas muusika tõsisemaks muutuma ja politiseeruma.

John Lennon oli 20. sajandi üks väljapaistvaimaid muusikuid, kelle laule (näiteks "Imagine" ja "Strawberry Fields Forever") peetakse parimateks kogu popmuusika ajaloos. 2002. aastal BBC korraldatud hääletusel 100 kuulsaima briti valimisel hääletati Lennon kaheksandaks.

John Lennon sai surma 8. detsembril 1980 oma koduväravas, kui hullunud fänn Mark David Chapman ta maha lasi.

Noorus
John Lennon elas koos emaga, kuni isa Alfred Lennon pere maha jättis. Siis leidis ema Julia Lennon, et ei suuda poega kasvatada, ning jättis ta oma õe Mimi hoolde. Kui John oli äsja 16-aastaseks saanud, hukkus ta ema liiklusõnnetuses. Tänu tädi Mimile õnnestus Johnil Liverpooli Kunstikolledžisse pääseda, aga ta tüdines sellest peagi ning hoolimata tädi vastuseisust hakkas ta üha rohkem huvituma muusikast. 1950. aastate lõpus pani Lennon oma koolikaaslastest kokku bändi The Quarrymen, millest pärast mitut nime- ja koosseisumuutust sai The Beatles.

The Beatles
Juba enne kuulsaks saamist leppisid Lennon ja McCartney kokku, et nende loodud laulude autorina lähevad kirja mõlema nimed. Nii ongi valdava osa biitlite lugude autoritena märgitud Lennon-McCartney, kuigi neid laule, mille loomises mõlemad võrdselt osalesid, oli vaid paarikümne ümber.

Mõlemal autoril oli oma stiil. Lennoni laulud on isiklikumad ja sisekaemuslikumad. Tema unikaalsest stiilist annavad ehk kõige paremini aimu laulud "I Am the Walrus" ja "Strawberry Fields Forever". Lennon lisas McCartney kiiretesse ja positiivsetesse lauludesse vürtsi ,vastuolulisust ja kahtlusi. Näide sellisest laulust on "Getting Better", kus McCartney laulab asjade paremaks minemisest ja Lennon ümiseb taustal: "Palju hullemaks minna ei saa."

John ja Cynthia
Lennon tutvus Cynthia Powelliga Liverpooli Kunstikolledžis õppides. Nad abiellusid 23. augustil 1962 ja 8. aprillil 1963 sündis neil poeg, kes sai Johni ema Julia mälestuseks nime Julian Lennon. Viis aastat hiljem (8. novembril 1968) sai nende kooselu ametliku lõpu – Johni kiire eluviis, uimastitega eksperimenteerimine, soovimatus pojaga tegeleda ja armumine Yoko Onosse viisid abielupaari lahutuseni. Poja hooldusõigus jäi Cynthiale.

John ja Yoko
Lennon ja Yoko Ono tutvusid 9. novembril 1966, kui Lennon külastas Ono kunstinäitust. Yoko ja Johni kooselu algas pärast Lennoni Indiast naasmist. Pärast Johni lahutust Cynthiast sai neist paar nii avalikus kui eraelus. Ajakirjandus kirjutas Yoko kohta laimavaid artikleid, mis ajasid Lennoni raevu.

Yoko Onol oli suur mõju Lennoni isiksusele ja see tekitas ülejäänud biitlite hulgas vastumeelsust, mida võimendas veel asjaolu, et Yoko oli Johniga kaasas pea igal salvestussessioonil.

Biitlite lõpuaastail korraldas Lennon koos Yoko Onoga poliitilisi proteste, enamasti käimasoleva Vietnami sõja vastu. John ja Yoko abiellusid 20. mail 1969 Gibraltaril. Nad veetsid mesinädalad Amsterdamis ja algatasid seal voodis sõja vastu protesteerimise, nn bed-in'i. Abiellumisest, mesinädalatest ja kõigest sellega kaasnenust sündis laul "The Ballad of John and Yoko". Teisel bed-in-nädalal Montrealis salvestasid nad paar laulu, üks neist oli "Give Peace A Chance", mis sai rahvusvahelise rahuliikumise hümniks. Kuigi ajakirjandus näitas neid kui veidrikke, õnnestus neil rahuliikumise, rassilise harmoonia ja feminismi heaks üsna palju ära teha.

The Beatlesi lagunemine
1969. aastaks oli selge, et The Beatles ei jää sisemiste vastuolude tõttu püsima. Püüdlused suhete parandamiseks ei kandnud vilja – ei projekti "Get Back" (millest sai hiljem "Let It Be") salvestamise ja filmimise ajal, ei plaadi "Abbey Road" salvestamisel. Vastuolud tekkisid nii isiklikul pinnal (Lennon ei lahkunud Yokost enam hetkekski, lastes liiklusõnnetuses vigastatud Yoko voodiga stuudiosse tuua, mis teistele biitlitele sugugi ei meeldinud), ärilisel (erimeelsused Apple Corpsi majandusküsimustes) kui ka loomingulisel pinnal (Phil Spector soovis paljude "Let It Be" albumi lugude kõlapilti muuta, Lennon toetas teda, aga McCartney oli sellele väga vastu). Soov The Beatlesist lahkuda tekkis esmalt Lennonil, kuid avalikkuse ette jõudis selle sõnumiga esimesena McCartney, kes reklaamis koos lahkumissõnumiga oma värsket sooloplaati.

Hilisemates intervjuudes on Lennon väljendanud kibestumust selle üle, et McCartney ja ka teised bändiliikmed suhtusid Yokosse vaenulikult. Lennoni nägemuse kohaselt üritas McCartney pärast Brian Epsteini surma bändi juhtimist üle võtta, kuid tegi seda kõike vaid enda heaolu nimel ja despootlikul viisil, mis teistele biitlitele ei meeldinud.

Soolokarjäär
Võrreldes teiste eksbiitlitega oli Lennoni muusikakarjäär kõige värvikam. Olles ikka veel The Beatlesi liige, andis ta koos Onoga välja kolm eksperimentaalset ja rasket elektroonilise muusika albumit: "Unfinished Music No. 1: Two Virgins", "Unfinished Music No. 2: Life with the Lions" ja "Wedding Album". Esimese popmuusika sooloalbumi andis ta samuti välja enne biitlite laialiminekut. See plaat "Live Peace in Toronto 1969" salvestati Toronto rock'n'roll'i festivalil koos The Plastic Ono Bandiga, kuhu kuulusid veel Eric Clapton ja Klaus Voormann. Enne biitlite lagunemist andis Lennon välja ka kolm singlit: "Give Peace a Chance", heroiinisõltuvuse võõrutusnähtudest inspireeritud "Cold Turkey" ja "Instant Karma!".

1970. aastal andis ta välja albumi "John Lennon/Plastic Ono Band", mille laulud räägivad ehedalt ja brutaalse aususega Lennoni lapsepõlve- ja biitliaegsetest hingehaavadest. Albumi muusika oli tugevasti mõjutatud Arthur Janovi ürgkarjeteraapiast, mis seisnes peamiselt oma tundeelulise valu väljakarjumises. Nii mõnigi uurija peab seda albumit tugevaks punk'i ja hard rock'i muusika mõjutajaks. 1971. aastal andis ta välja oma edukaima sooloalbumi "Imagine", mille nimilugu "Imagine" muutus sõjavastase liikumise hümniks.

Lennoni järgmine album "Some Time in New York City" oli lärmakas ja poliitiline, see käsitles teemasid vanglamässudest ning rasside ja sugude suhetest kuni Suurbritannia ja Põhja-Iirimaa vaheliste probleemideni välja. Tal oli probleeme USA-s elamisloa taotlemisega suuresti just selle albumi ja oma selgelt eksponeeritud vasakpoolsete vaadete tõttu. Oma viimase täispika kontserdi andis Lennon New Yorgis Madison Square Gardenis 30. augustil 1972.

1973. aastal tõstis Yoko Ono Lennoni majast välja ning palus oma abilisel May Pangil tema järele valvata ja tema eest hoolt kanda. Peagi kolisid Lennon ja Pang Los Angelesse. Seda vahejuhtumit hakati nimetama Lennoni kaotatud nädalalõpuks, hoolimata sellest, et see lõppes alles 1975. aasta alguses. Sel ajal hakkas John taas kohtuma oma poja Juliani ja endise naise Cynthiaga.

Kuigi väidetavalt oli Lennon suurema osa oma "kaotatud nädalalõpust" purjus, avaldas ta sel ajal üsna hea vastuvõtu osaliseks saanud albumi "Walls and Bridges" ning lõi koos Elton Johniga hiti "Whatever Gets You Thru the Night". 1975. aastal andis Lennon välja rock'n'roll'i albumi, mis sisaldas tema noorusaja lugude töötlusi. Kuigi üldiselt sai album tugeva kriitika osaliseks, sisaldus seal tänapäevani tihti esitatav töötlus loost "Stand by Me".

1975. aastal sündis Johni ja Yoko poeg Sean Lennon. Kuna John ei saanud biitlimaania tõttu oma esimese poja Juliani kasvatamisest osa võtta, pühendus ta nüüd täielikult oma poja kasvatamisele ning taandus muusikast. 1976. aastal õnnestus tal viimaks saada ka USA kodakondsus.

1980. aastal andis Lennon välja albumi "Double Fantasy", mis kirjeldas tema ja Yoko suhteid. Sellelt pärinev hittsingel "(Just Like) Starting Over" hakkas singlimüügi edetabelites tõusma ja Lennon pidas plaane korraldada uus maailmaturnee. Samuti hakkas ta salvestama uut albumit "Milk and Honey", mis avaldati 1984. aastal.

Plaanidele tegi lõpu ootamatu surm. John Lennon hukkus 8. detsembril 1980 oma koduväravas, kui hullunud fänn Mark David Chapman ta maha lasi.

Varia
2000. aasta 9. oktoobril avati Tokyos John Lennoni muuseum.

 Kirjandus 
 Markku Koski. Beatles: ühe ansambli anatoomia. Soome keelest tõlkinud Vello Salumets. Eesti Raamat, Tallinn 1992, 208 lk
 James Woodall. John Lennon ja Yoko Ono: kaks mässajat: poplegend. Saksa keelest tõlkinud Tiina Aro. Eesti Raamat, Tallinn 2000, 142 lk
Toomas Raudam. Tänulikud surnud: lugusid rock'n'rollist. [Tallinn: Eesti Keele Sihtasutus, 2005] (Sisaldab lugusid Brian Jonesist, Elvis Presleyst, John Lennonist, Jimi Hendrixist, Jim Morrisonist ja Janis Joplinist). ISBN 9789985791240, ISBN 998579124X (köites).
 Tony Barrow. John, Paul, George, Ringo ja mina: biitlite tegelik lugu. (Ansambli suhtekorraldaja mälestused). Inglise keelest tõlkinud Raili Puskar. Tänapäev, Tallinn 2007, 312 lk
 Larry Kane. Avameelselt Lennonist. Inglise keelest tõlkinud Raili Puskar. Tammerraamat, Tallinn 2008, 263 lk

Välislingid

John Lennoni koduleht

Kategooria:Suurbritannia lauljad
Kategooria:The Beatles
Kategooria:Sündinud 1940
Kategooria:Surnud 1980